


Ika-3 ng Marso, Huwebes IV 


HUWEBES PAGKATAPOS NG MIYERKULES NG ABO 


Panalangin Sa Umaga 
PAANYAYA SA PANALANGIN ANTIPONA 


Kung ngayon ay marinig mo ang tinig ng Panginoon, huwag sanang maging matigas ang 
iyong puso. 


Salmo 95 


Tayo ay lumapit sa “ting Panginoon, Siya ay awitan, 

Ating papurihan ang batong kublihan nati't kalakasan. 

Tayo ay lumapit sa kanyang harapan na may pasalamat, 

Siya ay Purihin ng mga awiting may tuwa at galak. (Antipona) 


Sapagkat ang Diyos ay ang Panginoong napakadakila, 

Ang dakilang Haring higit sa sinuman na binabathala. 

Nasa kanyang palad ang buong daigdig. pati kalaliman, 

Ang lahat ay kanya maging ang mataas nating kabundukan. 

Kanya rin ang dagat at pati ang lupa na kanyang nilalang. (Antipona) 


Tayo ay lumapit, sa kanya'y sumamba at magbigay-galang, 
Lumuhod sa harap nitong Panginoong sa ati” y lumalang. 
Siya ang ating Diyos, tayo ay kalinga niyang mga hirang, 
Mga tupa tayong inaalagaan. (Antipona) 


Ang kanyang salita ay ating pakinggan: 

“Iyang inyong puso'y huwag patigasin, 

Tulad ng ginawa ng inyong mga magulang 

Nang nasa Meriba, sa ilang ng Masa. 

Ako ay tinukso't doon ay sinubok ng inyong magulang, 

Bagamat nakita ang aking ginawang sila” ng nakinabang. (Antipona) 


Iv 





Apatnapung taon, sa inyong ninuno ako ay nagdamdam, 
Ang aking sinabi, “Sila ay suwail, walang pakundangan 
At ang mga utos ko ay sinuway!” 

Dahil sa galit ko, ako ay sumumpang di sila daratal, 

Sa lupang pangakong aking inilaan.” (Antipona) 


Papuri sa Ama, at sa Anak, at sa Espiritu Santo: 
Kapara noong una, ngayon at magpasawalang hanggan. Amen. (Antipona) 


AWIT 


BUKSAN AN GAMING PUSO 
Eduardo Hontiveros, S]. 


Buksan ang aming puso, 
turuan mong mag-alab, 
Sa bawat pagkukuro, 
lahat ay makayakap. 


Buksan ang aming isip, 
sikatan ng liwanag. 

Nang kusang matangkilik, 
tungkuling mabanaag. 


Buksan ang aming palad, 
sarili'y maialay, 
Tulungan mong ihanap, 
kami ng bagong malay. 

MGA ANTIPONA AT SALMO 





Antipona1: Sa pagbubukang-liwayway, O Diyos, ako'y iyong kaawaan. 


Salmo 143:1-11 
(Panalangin sa kapighatian) 


Dinggin mo, O PANGINOON, ang aking dalangin, 
Tapat ka't matuwid, kaya ako'y dinggin. 

Itong iyong lingkod, h'wag mo nang subukin, 
Batid mo nang lahat, kami ay salarin. 


Ako ay inusig ng aking kaaway, 

At ako ay lubos niyang napipilan, 

Sa dilim na dako, ako ay nakulong, 

Tulad ko'y patay nang mahabang panahon. 
Ako ay handa nang magtaas ng kamay, 
Sapagkat wala nang pag-asa ang buhay. 


Araw na lumipas, aking nagunita, 

At naalaala ang iyong ginawa, 

Sa aking isipa'y gumuhit na bigla! 

Ako'y dumalangin na taas ang kamay, 
Parang tuyong lupa ang diwa kong uhaw. 


Nawala nang lahat ang aking pag-asa, 

Kaya naman, PANGINOON, ako'y dinggin mo na! 
Kung ikaw'y magkubli, baka ang hantungan 

Ako ay tanghaling malamig na bangkay, 

At ang tunguhin ko'y madilim na hukay. 


Ako ay umasa, sa 'yo nagtiwala, 

Na kung umumaga'y ipagugunita 
Yaong pag-ibig mo na lubhang dakila. 
Ang aking dalangin na sa iyo'y hibik, 
Patnubayan ako sa daang matuwid. 


HEN 

Ako ay umasang 'yong isasanggalang, 
Kaya iligtas mo ako sa kaaway. 

Ikaw ang aking Diyos, ako ay turuan 

Na aking masunod ang "yong kalooban, 
Ang Espiritu mo'y maging aking tanglaw 
Sa aking paglakad sa ligtas na daan. 





Ikaw ay nangakong ako'y ililigtas, 
Pagkat dakila ka, iligtas mo agad, 
Iligtas mo ako sa mga bagabag. 


(Papuri sa Ama at...) 


Antipona1: 8“ Sa pagbubukang-liwayway, O Diyos, ako'y iyong kaawaan. 


Antipona 2: 8 8Paaagusin ng Panginoon ang kapayapaan sa pamamagitan ng Jerusalem. 


Awit: Isaias 66:10-14a 
(Ang kaligayahan ng langit) 


Magalak ang lahat, magalak kayo dahil sa Jerusalem, 
Ang lahat sa inyo na may pagmamahal, 

Wagas ang pagtingin, 

Kayo'y makigalak at makipagsaya, 

Lahat kayong tumangis para sa kanya. 


Tatamasahin ninyo ang kasaganaan niya 
Tulad ng sanggol sa dibdib ng kanyang ina. 


Sabi pa ng PANGINOON: 

“Padadalhan kita ng walang katapusang pag-unlad. 
Ang kayamanan ng ibang bansa 

Ay dadaloy sa iyong tila agos ng ilog. 


Ang makakatulad mo'y sanggol na buong pagmamahal 
Na inaruga ng kanyang ina. 

Aaliwin kita sa Jerusalem, 

Tulad ng pag-aliw ng ina sa kanyang anak. 

Ikaw'y magagalak pag nakita mo 
Ang lahat ng ito, 
Ikaw ay lalakas at lulusog. 





(Papuri sa Ama at...) 
Antipona 2: 8Paaagusin ng Panginoon ang kapayapaan sa pamamagitan ng Jerusalem. 
Antipona 3: Masaya nating purihin ang Panginoong ating Diyos. 


Salmo 147: 1-11 
(Ang kagandahang-loob ng Diyos na makapangyayari sa lahat) 


O kay buti ng umawit at magpuri sa ating Diyos, 
Ang magpuri sa kanya'y tunay na nakalulugod. 


Ang Lungsod ng Jerusalem, muli niyang ibabalik, 
Sa kanyang mga lingkod, na natapon at nalupig. 
Yaong mga pusong wasak ay kanya ring lulunasan, 
Ang natamo nilang sugat, agad-agad tatapalan. 
Alam niya't natitiyak ang bilang ng mga tala, 
Isa-isang tinatawag, yaong ngalang itinakda, 


Ang PANGINOON na ating Diyos ay dakila at malakas, 
Ang taglay n'yang karunungan, ay walang makasusukat. 
Yaong mapagpakumbaba'y siya niyang itataas. 

Ngunit yaong mapaghambog sa lupa ay ibabagsak. 
Umawit ng mga imno at ang PANGINOON ay purihin, 
Purihin ang ating Diyos at ang alpa ay tugtugin. 


Ang ulap sa kalangitan ay siya ang naglalatag, 
Masaganang ulan naman ang sa lupa'y bumabagsak, 
At ang damo'y binubuhay sa bundok at mga gubat. 
Pagkain ng mga hayop ay siya ang nagbibigay, 

May pagkain siyang dulot sa inakay na nasigaw. 

Hindi siya nalulugod sa kabayong malalakas, 
Kahit mga piling kawal hindi siya nagagalak. 
Ngunit sa may pagkatakot, kasiyahan niya'y labis, 
Sa kanilang may tiwala sa matatag n'yang pag-ibig. 





(Papuri sa Ama at...) 
Antipona 3: Masaya nating purihin ang Panginoong ating Diyos. 
MAIKLING PAGBASA NG SALITA NG DIYOS (Tunghan ang 1 Hari 8:51-53a) 
to ang bayang hinirang ninyo. Lagi ninyong lingapin ang bayang Israel: lagi ninyong 
pakinggan ang kanilang panawagan. Kayo at walang iba ang humirang sa kanila mula sa 
lahat ng mga bansa sa lupa upang sila'y maging inyo. 


TUGUNAN 


Ililigtas ako ng Diyos mula sa bitag ng kaaway. 
- Tliligtas ako ng Diyos mula sa bitag ng kaaway. 


Mula sa mga taong sa aki'y manlilinlang sa pamamagitan ng kasinungalingan, 
- at mula sa bitag ng kaaway. 


Papuri sa Ama, at sa Anak at sa Espiritu Santo. 
- Tiligtas ako ng Diyos mula sa bitag ng kaaway. 





PAPURING AWIT NI ZACARIAS 


Antipona: Kung kayo na masasama ay marunong magbigay ng mabubuting bagay sa inyong 
mga anak, gaano pa kaya ang inyong Amang nasa langit na magbibigay ng 
mabubuting bagay sa mga humihingi sa kanya. 


Purihin ang Panginoong Diyos ng Israel! 
Sapagka't nilingap niya at pinalaya ang kanyang bayan. 


At nagpadala siya sa atin ng isang makapangyarihang Tagapagligtas, 
Mula sa lipi ni David na kanyang lingkod. 


Ipinangako niya sa pamamagitan ng kanyang banal na propeta noong una, 
Na ililigtas niya tayo sa ating mga kaaway, 
At sa kamay ng lahat ng napopoot sa atin. 


Ipinangako rin niya na kahahabagan ang ating mga magulang, 
At aalalahanin ang kanyang banal na tipan. 


Iyan ang sumpang binitiwan niya sa ating amang si Abraham, 

Na ililigtas tayo sa ating mga kaaway, 

Upang walang takot na makasamba sa kanya, 

At maging banal at matuwid sa kanyang paningin, habang tayo'y nabubuhay. 


Ikaw naman, anak, ay tatawaging propeta ng Kataas-taasan, 

Sapagka't mauuna ka sa Panginoon upang ihanda ang kanyang mga daraanan, 
At ituro sa kanyang bayanang landas ng kaligtasan, 

Ang kapatawaran ng kanilang mga kasalanan. 


Sapagka't lubhang mahabagin ang ating Diyos, 

Magbubukang-liwayway sa atin ang araw ng kaligtasan. 

Upang magbigay-liwanag sa mga nasa kadiliman at nasa ilalim ng kamatayan, 
At patnubayan tayo tungo sa daan ng kapayapaan. 


(Dadasalin ang Papuri at uulitin ang Antipona) 








PANGKALAHATANG PANALANGIN 


Si Kristong Panginoon ay dumating sa atin bilang liwanag ng sanlibutan, upang tayo'y 
tumahak sa landas ng kanyang liwanag, at hindi sa kadiliman ng kamatayan. Papurihan 
natin siya at ating sabihin: 


Ang iyong salita nawa'y maging ilaw na sa ami'y gagabay. 


Diyos ng awa, tulungan mo kami ngayong umunlad sa pagtulad sa iyo, 
- upang kaming nagkasala dahil kay Adan ay muling makabangon sa pamamagitan ni 
Kristo. 


Ang iyong salita nawa'y maging ilaw na sa ami'y gagabay, 
- upang kami'y mamuhay sa katotohanan at umunlad lagi sa iyong pagmamahal. 


Turuan mo kaming maging matapat sa paghahanap sa kabutihang panlipunan alang-alang 
sa iyo, 

- upang ang iyong liwanag ay sumilay sa buong sangkatauhan sa pamamagitan ng 
Simbahan mo. 


Hipuin ang aming mga puso upang hanapin ang iyong pakikipiling nang lubus-lubusan, 
- at maituwid ang aming mga pagkakasalang labag sa iyong karunungan at kabutihan. 


AMA NAMIN 


PANGWAKAS NG PANALANGIN 


mang makapangyarihan, 
kung wala ka'y wala kaming magagawa. 

Sa tulong ng iyong Espiritu, 
tulungan mo kaming malaman ang tama 
at maging masigasig na ang iyong kalooban 
ang aming magawa, 
sa pamamagitan ni Hesukristo, 
kasama ng Espiritu Santo magpasawalang hanggan. 
Amen. 

PAGHAYO 


(Kung may pari o diacono) 


Sumainyo ang Panginoon 
at sumaiyo rin. 


Pagpalain kayo ng Makapangyarihang Diyos Ama, Anak at Espiritu Santo. 
Amen. 


(Kung walang pari o diacono) 
Pagpalain nawa tayo ng Panginoon, iligtas tayo mula sa lahat ng kasamaan 


at akayin tayo sa buhay na walang hanggan. 
Amen. 

Panalangin sa Takipsilim 
PASIMULA 


O Diyos, halina at ako'y tulungan. 
O Panginoon, magmadali ka sa iyong pagdamay. 


Papuri sa Ama, at sa Anak, at sa Espiritu Santo, 
Kapara noong una, ngayon at magpasawalang hanggan. Amen. 


AWIT 


BUKSAN ANG AMING PUSO 
Eduardo Hontiveros, S]. 


Buksan ang aming puso, 
turuan mong mag-alab, 
Sa bawat pagkukuro, 
lahat ay makayakap. 


Buksan ang aming isip, 
sikatan ng liwanag. 

Nang kusang matangkilik, 
tungkuling mabanaag. 


Buksan ang aming palad, 
sarili'y maialay, 
Tulungan mong ihanap, 
kami ng bagong malay. 

MGA ANTIPONA AT SALMO 





Antipona 1: 8Sa Diyos na aking kaginhawahan at aking sanggalang ako ay nagtitiwala. 
Salmo 144 


(Panalangin para sa tagumpay at kapayapaan) 


I 


Purihin ang PANGINOON, na aking sanggalang, 
Sa pakikibaka, ako ay sinanay, 
Inihanda ako, upang makilaban. 


Matibay kong muog at Tagapagligtas, 
At aking tahanang hindi matitinag: 
Tagapagligtas kong pinagtitiwalaan, 
Nilulupig niya ang sakop kong bayan. 


Ano ba ang tao, PANGINOON namin? 
Siya'y tao lamang na 'yong pinapansin. 
Katulad ay ulap na tangay ng hangin, 
Napaparam siya na tulad ng lilim. 


Langit mong tahanan ay iyong hubugin, 
PANGINOON, lisanin mo't bumaba sa amin, 
Mga kabundukan ay iyong hipuin, 

Lalabas ang usok, aming mapapansin. 

Ang maraming kidlat ay iyong suguin, 

Lahat kong kaaway iyong pakalatin, 

Sa pagtakas nila ay iyong tudlain! 


Hawakan mo ako at iyong itaas, 

Sa kalalimang tubig ako ay iligtas, 
Ipagsanggalang mo't nang di mapahamak 
Sa mga dayuhang may taglay na lakas, 
Ubod sinungaling na walang katulad, 
Kahit ang pangako ay sumpaing lahat. 


(Papuri sa Ama at...) 

Antipona 1: 88Sa Diyos na aking kaginhawahan at aking sanggalang ako ay nagtitiwala. 





Antipona 2: 8 Mapalad ang bayang ang Diyos ay ang Panginoon. 
II 


O Diyos, may awitin akong bagung-bago, 
Alpa'y tutugtugin at aawit ako. 
Tagumpay ng hari ay iyong kaloob, 

At iniligtas mo si David mong lingkod. 


Sa mga malupit na aking kaaway, 
Iligtas mo ako, sa kapangyarihan 
Ng mga banyaga ay ipagsanggalang, 
Sila'y sinungaling, di maaasahan, 
Kahit may pangako at mga sumpaan. 


Ang mga lalaki nating kabataan, 
Lumaking matatag tulad ng halaman. 
Ang kadalagaha'y magandang adorno, 
Kahit saang sulok ng isang palasyo. 


At nawa'y mapuno, mga bangan natin 
Ng lahat ng uri ng mga pagkain, 

At ang mga tupa'y magpalaanakin, 
Sampu-sampung libo, ito'y paramihin. 
Sana'y dumami rin yaong kawan natin, 
At huwag maaagas ang kanilang supling: 


Sa ating lansangan, sana'y mawala na 

Ang mga panaghoy ng lungkot at dusa! 

Mapalad ang bansang ito'y nangyayari 

Mapalad ang bayang ang Diyos ay ang PANGINOON! 
(Papuri sa Ama at...) 


Antipona 2: 8Mapalad ang bayang ang Diyos ay ang Panginoon. 

Antipona 3: Nagsimula na ngayon ang matagumpay na paghahari ng Diyos. 





Awit: Pahayag 11:17-18, 12:10b-12a 
(Ang hatol ng Diyos) 


Panginoong Diyos na Makapangyarihan sa lahat, 
Diyos sa kasalukuyan, at sa nakaraan, 
Nagpapasalamat kami na ginamit mo 

Ang iyong walang hanggang kapangyarihan 

At nagpasimula ka nang maghari! 


Nagngingitngit ang mga di kumikilala sa Diyos. 

Ngunit dumating na ang panahon ng iyong poot, 

Ang paghatol sa mga patay, 

At pagbibigay ng gantimpala sa mga propetang lingkod mo, 
At sa iyong mga hinirang, 

Sa lahat ng may takot sa iyo, dakila ma't hamak. 


Dumating na ang pagliligtas ng Diyos! 

Ipinamalas na niya ang kanyang kapangyarihan bilang Hari! 
Ipinamalas na ng Mesiyas ang kanyang karapatan! 

Pagkat pinalayas na sa langit 

Ang umuusig araw at gabi sa mga kapatid natin. 


Nagtagumpay sila laban sa Diyablo 

Sa pamamagitan ng dugo ng Kordero 

At ng kanilang pagsaksi sa katotohanan, 
Hindi sila nanghinayang sa kanilang buhay. 
Kaya't magalak kayo, kalangitan, 

At lahat ng naninirahan diyan! 


(Papuri sa Ama at...) 


Antipona 3: Nagsimula na ngayon ang matagumpay na paghahari ng Diyos. 





MAIKLING PAGBASA NG SALITA NG DIYOS (Santiago 4:7-10) 


asakop kayo sa Diyos. Labanan ninyo ang diyablo at lalayuan niya kayo. Lumapit 

kayo sa Diyos at lalapit siya sa inyo. Linisin ninyo ang inyong mga kamay, kayong 
mga makasalanan! Linisin ninyo ang inyong puso, kayong pabagubago ng isip. Mamighati 
kayo, maghinagpis at tumangis! Palitan ninyo ng pagluha ang inyong halakhakan, at ng 
kapanglawan ang inyong kagalakan! Magpakababa kayo sa harapan ng Panginoon at itata- 
as niya kayo. 


TUGUNAN 


O Panginoon, ang dalangin ko'y ang awa mo. 
- O Panginoon, ang dalangin ko'y ang awa mo. 


Pagalingin ang aking kaluluwa, dahil ako'y nagkasala sa iyo. 
- ang dalangin ko'y ang awa mo. 


Papuri sa Ama, at sa Anak at sa Espiritu Santo. 
- O Panginoon, ang dalangin ko'y ang awa mo. 


PAPURING AWIT NI MARIA 


Antipona: Humingi kayo at kayo'y bibigyan, humanap at kayo'y makatatagpo, kumatok 


kayo at ang pinto'y bubuksan para sa inyo. 


Ang puso ko'y nagpupuri sa Panginoon, 
At nagagalak ang aking espiritu dahil sa Diyos na aking tagapagligtas. 
Sapagka't nilingap niya ang kanyang abang lingkod! 


At mula ngayon, ako' y tatawaging mapalad ng lahat ng salinlahi, 
Dahil sa mga dakilang bagay na ginawa sa akin ng Makapangyarihan 
Banal ang kanyang pangalan! 


Kinahahabagan niya ang mga may takot sa kanya, 
Sa lahat ng sali't saling lahi. 

Ipinakita niya ang lakas ng kanyang mga bisig, 
Pinangalat niya ang mga palalo ang isipan. 

Ibinagsak niya ang mga hari mula sa kanilang trono, 
At itinaas ang mga nasa abang kalagayan. 


Binusog niya ng mabubuting bagay ang mga nagugutom, 
At pinalayas niyang wala ni anuman ang mayayaman. 


Tinulungan niya ang kanyang bayang Istael, 
Bilang pagtupad sa pangako niya saating mga magulang, 
Kay Abraham at sa kanyang lahi, magpakailanman! 


(Dadasalin ang Papuri at uulitin ang Antipona) 


PANGKALAHATANG PANALANGIN 


Binigyan tayo ni Kristong Panginoon ng isang bagong utos, ng pag-ibig sa isa't isa. 
Manalangin tayo sa kanya: 


Panginoon, itaguyod ang iyong sambayanan sa pagmamahalan. 


Mabuting Guro, turuan mo kaming mahalin ka sa aming kapwa-tao, 
- at sa paglilingkod sa kanila'y ang makapaglingkod sa iyo. 


Sa krus, iyong hiningi ang kapatawaran para sa mga taong sa iyo'y nagpahirap, 
- bigyan mo kami ng lakas na mahalin ang aming mga kaaway at ipanalangin ang sa 
ami'y umuusig at humahamak. 


Sa pamamagitan ng misteryo ng iyong katawan at dugo, palalimin mo ang aming pagtitiyaga, 
ang aming pagtitiwala at ang aming pagmamahalan, 

- palakasin mo ang mga nanghihina, aluin ang mga nahahapis at bigyan ng pag-asa ang 
nasa bingit ng kamatayan. 


Ilaw ng sanlibutan, ibinigay mo ang liwanag sa taong isinilang na bulag nang siya'y 
maghilamos sa batis ng Siloam, 
- liwanagan ang mga tatanggap ng binyag sa pamamagitan ng tubig at ng salita ng buhay. 


Ipagkaloob sa mga yumao ang ganap na kasiyahan ng iyong walang hanggang pagmamahal, 
- at kami rin ay ibilang sa iyong mga hinirang. 


IF fu 





AMA NAMIN 


PANGWAKAS NG PANALANGIN 


mang makapangyarihan, 
kung wala ka'y wala kaming magagawa. 

Sa tulong ng iyong Espiritu, 
tulungan mo kaming malaman ang tama 
at maging masigasig na ang iyong kalooban 
ang aming magawa, 
sa pamamagitan ni Hesukristo, 
kasama at ng Espiritu Santo magpasawalang hanggan. 
Amen. 


PAGHAYO 


(Kung may pari o diacono) 


Sumainyo ang Panginoon 
at sumaiyo rin. 


Pagpalain kayo ng Makapangyarihang Diyos Ama, Anak at Espiritu Santo. 
Amen. 


(Kung walang pari o diacono) 
Pagpalain nawa tayo ng Panginoon, iligtas tayo mula sa lahat ng kasamaan 


at akayin tayo sa buhay na walang hanggan. 
Amen. 

PASIMULA 


O Diyos, halina at ako'y tulungan. 
O Panginoon, magmadali ka sa iyong pagdamay. 


Papuri sa Ama, at sa Anak, at sa Espiritu Santo, 
Kapara noong una, ngayon at magpasawalang hanggan. Amen. 


AWIT 


Sa paglipas ng maghapon, kami'y nagdarasal, 
Ipadala nawa ang 'yong Espiritung Banal, 
Pinasasalamatan ang iyong kabutihan, 
Pupurihin kang lagi ng puso't kalooban. 


O Mabuting Pastol, tunghayan ang iyong kawan. 
Iunat sa 'min ang mapagpagaling mong kamay 
Upang kami'y ingatan sa aming pagkahimlay. 
Ang tanging panalangi'y iyo sanang bantayan. 


Antipona: Sa iyo, aking Diyos na Makapangyarihan, mapapanatag nang may pag-asa ang 
aking katawan. 


Salmo 16 
(Ang Diyos ang aking bahagi, ang aking mana) 


O Diyos, ako'y ingatan mo, ingatan ang iyong lingkod, 

Ang hangad ko ay maligtas kaya sa "yo dumudulog, 
“Ikaw'y aking PANGINOON,” ang wika ko sa aking Diyos, 
“Kabutihang tinanggap ko, ay ikaw ang nagkaloob.” 


Mga lingkod ng PANGINOON ay dakila't mararangal! 
Ligaya na ng sarili ang sila ay makapisan. 

Silang bumaling sa ibang diyos, sulirani'y abut-abot, 
Sa pagsambang gawi nila, ako ay hindi lalahok. 

Ikaw lamang, O PANGINOON ko, ang lahat sa aking buhay, 
Ako'y iyong tinutugon sa lahat kong kailangan, 

Ang biyayang kaloob mo ay kahanga-hangang tunay, 

Kay inam ng kaloob mong sa akin ay ibinigay! 





Pinupuri ko ang PANGINOON na sa akin ay patnubay, 
Kahit gabi diwa niya ang sa aki'y umaakay. 

Nababatid ko na siya'y kasama ko oras-oras, 

Sa piling n'ya kailanma'y hindi ako matitinag. 


Kaya't ako'y nagdiriwang, ang diwa ko'y nagagalak, 
Ang lagi kong nadarama'y hindi ako matitinag. 
Pagkat di mo tutulutang ang mahal mo ay malagak, 
Sa balon ng mga patay upang doon ay maagnas. 


Ituturo mo ang landas na buhay ang hahantungan, 
Sa piling mo'y madarama ang lubos na kagalakan, 
Ang tulong mo'y nagdudulot ng ligayang walang hanggan. 


(Papuri sa Ama at...) 


Antipona: Sa iyo, aking Diyos na Makapangyarihan, mapapanatag nang may pag-asa ang 
aking katawan. 


PAGBASA NG SALITA NG DIYOS (1 Tesalonica 5:23) 
N3 lubusan kayong pabanalin ng Diyos na siyang nagbibigay ng kapayapaan. At 


nawa'y panatilihin niyang walang kapintasan ang buo ninyong katauhan -- ang espiritu, 
kaluluwa, at katawan -- hanggang sa pagparito ng ating Panginoong Hesukristo. 





TUGUNAN 


Sa iyong mga kamay, Panginoon, inihahabilin ko ang aking kaluluwa. 
- Sa iyong mga kamay, Panginoon, inihahabilin ko ang aking kaluluwa. 


Tinubos mo kami, Panginoong Diyos ng katotohanan, 
- inihahabilin ko ang aking kaluluwa. 


Papuri sa Ama at sa Anak, at sa Espiritu Santo. 
- Sa iyong mga kamay, Panginoon, inihahabilin ko ang aking kaluluwa. 


PAPURING AWIT NG EBANGHELYO 


Antipona: Habang kami'y gising, Panginoon, kami ay ingatan, bantayan kami habang 
kami'y nahihimlay, upang sa paggising, manatili kaming kasama ni Kristong 
nagbabantay, at sa pagtulog, makapahinga kami sa kanyang kapayapaan (aleluya). 


Kunin mo na, Panginoon ang iyong abang alipin, 
Ayon sa iyong ipinangako: 


Yamang nakita na ng aking mga mata ang iyong pagliligtas, 
Na inihanda mo para sa lahat ng bansa: 


Liwanag itong tatanglaw sa mga Hentil, 
At magbibigay karangalan sa iyong bayang Israel. 


PANGWAKAS NA PANALANGIN 


pom Diyos, 

gawaran kami ng mapayapang pagkahimlay 
upang palakasin ang aming mga pagod na katawan. 
Panibaguhin nawa kaming lagi ng iyong pagsaklolo 
at panatilihin kaming matatag sa paglilingkod sa iyo. 
Hinihiling namin ito sa pamamagitan 

ni Kristong aming Panginoon. 

Amen. 


Ej fu 





PAGHAYO 


Gawaran nawa tayo ng Makapangyarihang Diyos ng gabing panatag at mapayapang 
pagkahimlay. 
- Amen. 


AWIT O PANALANGIN NG PAPURI KAY MARIA 


Aba Ginoong Maria, napupuno ka ng grasya. 
Ang Panginoong Diyos ay sumasaiyo. 

Bukod kang pinagpala sa babaeng lahat 

At pinagpala naman ang iyong Anak na si Hesus. 


Santa Maria, Ina ng Diyos, 
Ipanalangin mo kaming makasalanan 
Ngayon at kung kami'y mamamatay. 
Amen. 

